በኢትዮጵያውያን ላይ የተፈጸመው አረመኔያዊ ጭፍጨፋ የፈጠረው ቁጣ
ሰሞኑን በሊቢያ በኢትዮጵያውያን ዜጐች ላይ የተፈጸመው አረመኔያዊ ግድያ በመላ አገሪቱ ሕዝብ ላይ ከፍተኛ የሆነ ቁጣ ቀስቅሷል፡፡ በአገር ውስጥና በመላው ዓለም የሚኖሩ ኢትዮጵያውያን፣ አይኤስ በተባለው የሽብርተኛ ቡድን የተፈጸመውን ሰብዓዊነት የጐደለውና የሚዘገንን ግድያ በመቃወም ላይ ናቸው፡፡ የአይኤስ ሰለባ የሆኑት 30 ኢትዮጵያውያን ግድያ በዓለም አቀፍ ታዋቂ የመገናኛ ብዙኃን ዜናው ከናኘ በኋላ፣ በተለይ በአዲስ አበባ ከተማ ጨርቆስ አካባቢ ነዋሪ የነበሩት የሁለቱ ኢትዮጵያውያን ቤተሰቦች ሐዘን ተቀምጠዋል፡፡ አገሪቱም የሦስት ቀናት ብሔራዊ ሐዘን አውጃለች፡፡ ሚያዝያ 13 ቀን 2007 ዓ.ም. የሟቾቹ ቤተሰቦችና የከተማው ነዋሪዎች የሁለቱን ሟቾች ፎቶግራፎች በመያዝ ለተቃውሞ አደባባይ የወጡ ሲሆን፣ መንግሥት የጠራው ሠልፍ ስላለ ተብሎ በፖሊስ ተበትኗል፡፡ መንግሥት ለሚያዝያ 14 ቀን 2007 ዓ.ም. የሠልፍ ጥሪ አድርጓል፡፡ በዚህ ሠልፍ ላይ የፖለቲካ ፓርቲዎችን ጨምሮ የተለያዩ የኅብረተሰብ ክፍሎች ለተቃውሞ እንደሚወጡ ይጠበቃል፡፡ የአይኤስ የሽብር ቡድን ሰለባ ከሆኑት መካከል የኢያሱ ይኩኖአምላክና የባልቻ በለጠን ቤተሰቦች፣ የተለያዩ የፖለቲካ ድርጅቶች፣ መንግሥታዊ ተቋማትና የግል ድርጅቶችን